A Bizottság 142/2003/EK rendelete

(2003. január 27.)

az egyes acéltermékekre vonatkozó védintézkedési eljárás megszüntetéséről és egyes vámok visszatérítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2474/2000/EK tanácsi rendelettel [1] módosított, a behozatal közös szabályairól, valamint az 518/94/EK rendelet hatályon kívül helyezéséről szóló, 1994. december 22-i 3285/94/EK tanácsi rendeletre [2], és különösen annak 7. cikkére,

tekintettel a legutóbb az 1138/98/EK rendelettel [3] módosított, az egyes harmadik országokból történő behozatal közös szabályairól, valamint az 1765/82/EGK, az 1766/82/EGK és a 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendeletre [4], és különösen annak 6. cikkére,

A 3285/94/EK rendelet és az 519/94/EK rendelet 4. cikkével létrehozott tanácsadó bizottsággal folytatott konzultációt követően,

mivel:

ELJÁRÁS

(1) 2002. március 6-án egyes tagállamok (a továbbiakban: az érintett tagállamok) tájékoztatták a Bizottságot arról, hogy a behozatali trendek alakulása védintézkedések bevezetését teszi szükségessé, s benyújtották a 3285/94/EK rendelet 10. cikke és az 519/94/EK rendelet 8. cikke alapján a rendelkezésre álló bizonyítékokat tartalmazó információkat, valamint felkérték a Bizottságot az ideiglenes védintézkedések bevezetésére és a védintézkedésekkel kapcsolatos vizsgálat kezdeményezésére.

(2) Az érintett tagállamok azt állították, hogy az utóbbi időben jelentős mértékben nőtt egyes acéltermékek behozatala, és hogy az USA által az USA piacán bevezetett kereskedelmi védintézkedések nem csupán a közösségi termelők kivitelének egyik legfontosabb értékesítési piacát zárják el, de megteremtik az USA-ból az Európai Közösségbe (a továbbiakban: a Közösség) irányuló acélkereskedelem nagymértékű átirányításának feltételeit is. Azt is állították, hogy azokat acélszállítmányokat, amelyek rendeltetési helye az USA, átirányítják a Közösségbe. Ennek következtében jelentősen nőne a jelenleg is nagy mennyiségben, alacsony áron történő behozatal, s ez tovább súlyosbítaná a közösségi acélpiacnak a korábbi megnövekedett behozatal miatt már amúgy is súlyos helyzetét, ami komoly kárral fenyegette a közösségi termelőket.

(3) Az érintett tagállamok arról számoltak be, hogy a közösségi termelők benyújtották a Bizottságnak a megfelelő információkat, és a közösségi védintézkedések sürgős elfogadását javasolták, mivel az intézkedések elfogadásának késedelme nehezen helyrehozható károkat okozhat.

(4) A Bizottság az összes tagállamot tájékoztatta az említett helyzetről, és konzultált velük a behozatalok feltételeiről és alakulásáról, az érintett ágazatoknak okozott súlyos kárról vagy annak veszélyéről, valamint a szóban forgó közösségi termékekkel kapcsolatos gazdasági és kereskedelmi helyzet különböző szempontjairól.

(5) A Bizottság 2002. március 28-án vizsgálatot kezdeményezett a behozott acéltermékekhez hasonló vagy azokkal közvetlenül versengő termékek közösségi termelőinek okozott súlyos kárral vagy annak veszélyével kapcsolatban. A vizsgálat tárgyát képező 21 acéltermék a következő: (1) ötvözetlen melegen hengerelt tekercsek, (2) ötvözetlen melegen hengerelt lemezek és lapok, (3) ötvözetlen melegen hengerelt keskeny szalag, (4) ötvözött melegen hengerelt lapos termékek, (5) hidegen hengerelt lemezek, (6) elektromos lemezek (GOES kivételével), (7) fémbevonatú lemezek, (8) szerves bevonatú lemezek, (9) síkhengerelt termékek, (10) négy oldalán hengerelt lemezek, (11) széles laposáruk, (12) ötvözetlen szokványos minőségű idomacél és könnyűfém profilok, (13) ötvözött szokványos minőségű idomacél és könnyűfém profilok, (14) egyszerű acélrudak, (15) rozsdamentes acélrudak és könnyűfém profilacélok, (16) rozsdamentes huzalpálcák, (17) rozsdamentes acélhuzal, (18) szerelvények (<609,6 mm), (19) karimák (rozsdamentes acélkarimák kivételével), (20) gázcsövek, (21) üreges profilok.

(6) Ugyanezen a napon a vizsgálat kezdeményezése előtt gyűjtött és ellenőrzött információk alapján a vizsgálat tárgyát képező acéltermékek közül 15 termékre ideiglenes intézkedéseket vezettek be. Ezek a fenti (5) preambulumbekezdésben említett 1., 2., 3., 4., 5., 6., 9., 10., 11., 12., 13., 14., 17., 18. és 19. számú termékek.

(7) A Bizottság teljes körű vizsgálatot végzett mind a 21 termék tekintetében. A Bizottság hivatalosan értesítette az ismert érintett exportáló termelőket és importőröket, az őket képviselő szövetségeket, valamint az exportáló országok és a közösségi termelők képviselőit. A Bizottság kérdőíveket juttatott el az összes említett félnek, valamint azoknak, akik a vizsgálat kezdeményezéséről szóló értesítésben meghatározott határidőn belül jelentkeztek. A Bizottság az 519/94/EK tanácsi rendelet 5. cikke és a 3285/94/EK tanácsi rendelet 6. cikke alapján a közvetlenül érintett felek számára lehetőséget biztosított arra is, hogy írásban ismertessék álláspontjukat, és meghallgatást kérjenek.

(8) Néhány exportáló termelő, közösségi termelő, importőr és felhasználó, azok szövetségei, valamint a harmadik országok kormányai írásban benyújtották észrevételeiket. Meghallatást biztosítottak minden olyan érintett félnek, aki a megállapított határidőn belül azt kérte, és jelezte, hogy az eljárás eredménye valószínűleg érinti őt, és hogy a meghallgatása különösen indokolt. A végleges megállapítások meghozatalakor mérlegelték, és figyelembe vették a felek szóbeli és írásbeli észrevételeit. A Bizottság felkutatott és ellenőrzött minden olyan információt, amit a végleges meghatározás céljából szükségesnek ítélt. Ellenőrző látogatásokat tettek 30 közösségi termelő, 12 exportáló termelő és két importőr telephelyén.

(9) A vizsgálatok eredményeit az 1., 2., 3., 4., 5., 18. és 19. számú termékek tekintetében az 1694/2002/EK bizottsági rendelet [5] mutatja be, amely végleges védintézkedéseket vezetett be a fent említett termékekre, a 6., 7., 8., 11., 12., 13., 15., 16., 17., 20. és 21. számú termékek tekintetében pedig az 1695/2002/EK [6] bizottsági rendelet, amely megszüntette az említett termékekkel szembeni védintézkedésekkel kapcsolatos eljárást, létrehozta egyes acéltermékek megfigyelő rendszerét, és bizonyos vámok visszatérítését írta elő.

(10) A Bizottság 2002. szeptemberében új információkat kapott a 9., 10. és 14. számú termékekkel kapcsolatban, amelyek szerint 2002-ben a behozatal mértéke feltehetően sokkal nagyobb, mint 2001-ben, így a közösségi termelőket 2002-ben pénzügyi veszteségek érték, és csökkentették értékesítésüket. Ezért a Bizottság indokoltnak tartotta, hogy ezekkel a termékekkel kapcsolatban folytassák a vizsgálatot. A Bizottság 2002. december 11-én közleményt [7] adott ki arról, hogy az abban ismertetett kivételes körülmények miatt az említett termékekre vonatkozó védintézkedésekkel kapcsolatos vizsgálatok befejezésének határidejét 2002. december 27-ről 2003. február 27-re hosszabbították meg. A Bizottság megszerezte azokat a további információkat a közösségi termelőktől és a Közösségbe exportáló vállalatoktól, amelyeket szükségesnek tartott, és további ellenőrző látogatásokat tett 14 közösségi termelő telephelyén. Az említett vizsgálatokat már befejezték, eredményeik pedig a 9., 10. és 14. számú termékek tekintetében a következők.

A VIZSGÁLATOK EREDMÉNYEI

9. számú termék: Síkhengerelt termékek

Az érintett termék

(11) Az érintett termékek az egyes vasból vagy ötvözetlen acélból laposan hengerelt termékek:

- tekercsben, plattírozás, lemezelés vagy bevonat nélkül, legfeljebb hideghengereléssel megmunkálva, vagy

- ónnal, króm-oxiddal vagy krómmal és króm-oxiddal lemezelve vagy bevonva, festve, lakkozva, illetve műanyaggal vagy bizonyos más anyagokkal bevonva.

(12) Az érintett terméket (a továbbiakban: síkhengerelt termékek) jelenleg a következő KN-kódok alá sorolják: 72091899, 72101110, 72101190, 72101211, 72101219, 72101290, 72105010, 72105090, 72107031, 72109033, 72112351, 72121010, 72121091, 72121093, 72121099, 72124010, 72124095.

(13) A síkhengerelt termékeket vas vagy nem ötvözött acéllemezek hideghengerlésével állítják elő, és adott esetben festik, lakkozzák vagy ónnal vagy más anyagokkal vonják be. Általában konzervdobozok és másfajta csomagolóanyagok gyártására használják.

A behozatal növekedése

(14) A Bizottság abszolút értékben, majd az értékesítésre szánt termeléshez és a közösségi össztermeléshez – beleértve a közvetlen felhasználást is – (továbbiakban: össztermelés) is viszonyítva elemezte az érintett termék 1997 és 2001 közötti behozatalát. A Bizottság abszolút és relatív értékben is elemezte a 2002. évi behozatal alakulását. A következő táblázat ezt a fejlődést mutatja be az 1997 és 2001 közötti évekre vonatkozóan. A 2002. év tekintetében a júniusig tartó időszak tényleges behozatala mellett feltüntették az egész évre vonatkozó becsült értéket.

9. számú termék

Síkhengerelt termékek

Fogyasztás

| 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 3947987 | 4147807 | 3932959 | 4249024 | 3889003 | 4006821 | 2109939 |

Behozatali adatok | | 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 338999 | 479313 | 616680 | 536302 | 524836 | 547780 | 299709 |

A növekedés mértéke (%) | | 41,4 | 28,7 | - 13,0 | - 2,1 | 4,4 | |

Piaci részesedés (%) | 8,6 | 11,6 | 15,7 | 12,6 | 13,5 | 13,7 | 14,2 |

A behozatal és az össztermelés aránya (%) | 7,5 | 10,1 | 14,4 | 11,4 | 12,1 | 12,4 | 12,9 |

A behozatal és az értékesített termelés aránya (%) | 7,5 | 10,3 | 14,5 | 11,5 | 12,2 | 12,6 | 13,2 |

Egységár (EUR/tonna) | n. a. | 583 | 539 | 676 | 596 | 550 | 557 |

| 1998/1997 | 1999/1998 | 2000/1999 | 2001/2000 | 2002/2001 |

A mennyiség mozgó átlagként (tonnában) | 409156 | 547997 | 576491 | 530569 | 536308 |

(15) Az érintett termék behozatala 1997 és 1999 között abszolút értékben 80 %-kal nőtt, ezt követően viszont 1999 és 2001 között 15 %-kal csökkent. 2002-ben a behozatal 4 %-kal nőtt. Mind az össztermeléshez, mind pedig az értékesítésre szánt termeléshez viszonyítva a behozatal az 1997. évi körülbelül 7,5 %-ról 1999-ben megközelítőleg 14,5 %-ra nőtt. A behozatal 2000-ben körülbelül 11,5 %-ra esett vissza, majd 2001-ben ismét emelkedni kezdett. 2002-ben mind az össztermeléshez, mind pedig az értékesítésre szánt termeléshez viszonyítva növekedett a behozatal, azonban nem érte el az 1999. évi szintet.

Következtetés

(16) A behozatal mind abszolút, mind relatív értékben csökkent 1999 és 2001 között, és a 2002. évi növekedés ellenére sem állapítható meg a behozatal váratlan, jelentős mértékű növekedése a közelmúltban. Ezért a Bizottság azt a következtetést vonta le, hogy a végleges védintézkedések bevezetésének alapfeltétele nem teljesül.

10. számú termék: Négy oldalán hengerelt lemezek

Az érintett termék

(17) Az érintett termékek:

egyes lapos vas- és nem ötvözött acéltermékek plattírozás, lemezelés vagy bevonat nélkül, nem tekercsben, legfeljebb hideghengerléssel megmunkálva:

- amelyek felületi minta nélküliek, szélességük legalább 600 mm, vastagságuk pedig több mint 10 mm, és jelenleg az ex72085130 (7208513010 TARIC-kód), ex72085150 (7208515010 TARIC-kód), ex72085191 (7208519110 TARIC-kód), ex72085199 (7208519910 TARIC-kód) KN-kód alá sorolhatók be, vagy amelyek szélessége legalább 2050 mm, vastagságuk pedig legalább 4,75 mm, de legfeljebb 10 mm, és jelenleg az ex72085291 KN-kód (7208529110 TARIC-kód) alá sorolhatók be, vagy

- amelyek szélessége legalább 600 mm, legfeljebb meleghengerléssel megmunkálva, és jelenleg a 72089010 és 72089090 KN-kód alá sorolhatók be,

egyes vasból vagy ötvözetlen acélból készült lapos termékek, amelyek szélessége legalább 600 mm, nem cink-, ón-, ólom- (ideértve az ón-ólom bevonatot), krómoxid- vagy króm és krómoxid-, alumíniumlemezeléssel vagy -bevonattal plattírozva, lemezelve vagy bevonva, illetve festve, lakkozva, vagy műanyaggal bevonva; nem ezüstözve, nem aranyozva vagy platinával lemezelve és nem zománccal bevonva; legfeljebb felületkezeléssel megmunkálva – beleértve a plattírozást –, vagy egyszerűen formára, de nem téglalap vagy négyzet alakúra vágva, plattírozva (ESZAK), amelyek jelenleg a 72109031 KN-kód alá sorolhatók be, és

egyes ötvözött acélból (de nem rozsdamentes acélból) készült lapos termékek, amelyek szélessége legalább 600 mm, nem szilícium-elektromos acélból vagy gyorsacélból,

- legfeljebb meleghengerléssel megmunkálva, nem tekercsben, vastagságuk nem kisebb 4,75 mm-nél (ESZAK), és jelenleg a 72254020 és 72254050 KN-kód alá sorolhatók be; és

- nem meleghengerléssel vagy hideghengerléssel tovább megmunkálva; nem lemezelve vagy cinkkel bevonva, nem felületkezeléssel tovább megmunkálva, ideértve a plattírozást is, vagy egyszerűen formára, de nem téglalap vagy négyzet alakúra vágva (ESZAK), amelyeket jelenleg a 72259910 KN-kód alá sorolják.

(18) Az érintett terméket az acéllemezek négy oldalán történő hengerlésével állítják elő. Sokféle alkalmazási területe van, így a hajógyártásban, a gépgyártásban, valamint csövek és csővezetékek gyártása során is felhasználják.

A behozatal növekedése

(19) A Bizottság abszolút értékben, majd az értékesítésre szánt termeléshez és a közösségi össztermeléshez – beleértve a közvetlen felhasználást is – (továbbiakban: össztermelés) is viszonyítva elemezte az érintett termék 1997 és 2001 közötti behozatalát. A Bizottság abszolút és relatív értékben is elemezte a 2002. évi behozatal alakulását. A következő táblázat ezt a fejlődést mutatja be az 1997 és 2001 közötti évekre vonatkozóan. A 2002. év tekintetében a júniusig tartó időszak tényleges behozatala mellett feltüntették az egész évre vonatkozó becsült értéket.

10. számú termék

Négy oldalán hengerelt lemezek

Fogyasztás

| 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 9198227 | 10069103 | 8207564 | 8699946 | 9045288 | 8411598 | 4552723 |

Teljes behozatal

Behozatali adatok | | 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 1811787 | 2285468 | 1423355 | 1173890 | 1715357 | 1453445 | 775131 |

A növekedés mértéke (%) | | 26,1 | - 37,7 | - 17,5 | 46,1 | - 15,3 | - 17,3 |

Piaci részesedés (%) | 19,7 | 22,7 | 17,3 | 13,5 | 19,0 | 17,3 | 17,0 |

A behozatal és az össztermelés aránya (%) | 16,6 | 20,4 | 14,7 | 11,5 | 17,0 | 15,3 | 16,4 |

A behozatal és az értékesített termelés aránya (%) | 19,7 | 24,3 | 17,9 | 13,3 | 19,7 | 18,1 | 19,3 |

Egységár (EUR/tonna) | 269 | 330 | 268 | 320 | 323 | 332 | 330 |

| 1998/1997 | 1999/1998 | 2000/1999 | 2001/2000 | 2002/2001 |

A mennyiség mozgó átlagként (tonnában) | 2048628 | 1854412 | 1298623 | 1444624 | 1584401 |

(20) Az érintett termék behozatala az 1997. évi 1,8 millió tonnáról 1997-ben 2,3 millió tonnára nőtt abszolút értékben, ezt követően viszont 2000-ben 1,2 millió tonnára csökkent, majd 2001-ben újra 1,7 millió tonnára nőtt. Míg 2000 és 2001 között nagy mértékű növekedés történt, ez a növekedés a behozatal tekintetében nem érte el az 1997. és 1998. évi szintet. A becslések szerint a behozatal 2002-ben 1,5 millió tonnára csökken.

(21) Ugyanezek az általános tendenciák figyelhetők meg a behozatal és az össztermelés, valamint a behozatal és az értékesítésre szánt termelés arányának alakulásában is.

Következtetés

(22) A behozatal alakulása alapján (és különösen annak figyelembevételével, hogy az utóbbi időben a behozatali mértéke elmarad az 1997. és 1998. évi szinttől) nem állapítható meg a behozatal váratlan, jelentős mértékű növekedése a közelmúltban. Ezért a Bizottság azt a következtetést vonta le, hogy a végleges védintézkedések bevezetésének alapfeltétele nem teljesül.

14. számú termék: Egyszerű acélrudak

Az érintett termék

(23) Az érintett termékek a vasból és ötvözetlen acélból készült rudak, legfeljebb kovácsolással, meleghengerléssel, meleglehúzással vagy melegsajtolással megmunkálva, de a hengerlés után csavart rudakat is beleértve, amelyek bemélyedéseket, bordákat, barázdákat vagy a hengerlés, illetve hengerlés utáni csavarással kialakított egyéb alakváltozásokat tartalmaznak. Az érintett terméket jelenleg a 72142000 és 72149910 KN-kód alá sorolhatók.

(24) Az érintett terméket hengerelt buga (egy félkész termék) felhasználásával állítják elő, amelyet ezt követően melegen a kívánt átmérőre hengerelik. Elsősorban az építőiparban használják a szerkezeti elemek megerősítésére.

A behozatal növekedése

(25) A Bizottság abszolút értékben, majd az értékesítésre szánt termeléshez és a közösségi össztermeléshez – beleértve a közvetlen felhasználást is – (továbbiakban: össztermelés) is viszonyítva elemezte az érintett termék 1997 és 2001 közötti behozatalát. A Bizottság abszolút és relatív értékben is elemezte a 2002. évi behozatal alakulását. A következő táblázat ezt a fejlődést mutatja be az 1997 és 2001 közötti évekre vonatkozóan. A 2002. év tekintetében a júniusig tartó időszak tényleges behozatala mellett feltüntették az egész évre vonatkozó becsült értéket.

14. számú termék

Egyszerű acélrudak

Fogyasztás

| 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 11343116 | 11879644 | 13101025 | 12866281 | 13227634 | 13680979 | 7134912 |

Teljes behozatal

Behozatali adatok | | 1997 | 1998 | 1999 | 2000 | 2001 | 2002 becsült érték | 2002. januártól júniusig |

Mennyiség (tonnában) | 476486 | 676765 | 1456082 | 1216116 | 1499580 | 1673218 | 816274 |

A növekedési mértéke (%) | | 42,0 | 115,2 | - 16,5 | 23,3 | 11,6 | |

Piaci részesedés (%) | 4,2 | 5,7 | 11,1 | 9,5 | 11,3 | 12,2 | 11,4 |

A behozatal és az össztermelés aránya (%) | 4,1 | 5,8 | 11,9 | 10,0 | 11,9 | 13,3 | 12,8 |

A behozatal és az értékesített termelés aránya (%) | 4,1 | 5,8 | 11,9 | 10,0 | 11,9 | 13,3 | 12,8 |

Egységár (EUR/tonna) | 223 | 224 | 213 | 247 | 249 | 248 | 240 |

| 1998/1997 | 1999/1998 | 2000/1999 | 2001/2000 | 2002/2001 |

A mennyiség mozgó átlagként (tonnában) | 576626 | 1066424 | 1336099 | 1357848 | 1586399 |

(26) Az érintett termék behozatala az 1997. évi 0,5 millió tonnáról 1999-ben 1,5 millió tonnára nőtt abszolút értékben, 2000-ben 1,2 millió tonnára esett vissza, majd 2001-ben ismét 1,5 millió tonnára nőtt. A behozatal és az össztermelés, valamint a behozatal és az értékesítésre szánt termelés aránya hasonlóképpen emelkedett ebben az időszakban. A behozatal 2002-ben 1,7 millió tonnára nőtt.

Az okozott súlyos kár

(27) A Bizottság megvizsgálta, hogy a megnövekedett behozatal súlyos kárt okozott-e a közösségi termelőknek. Az 1997 és 2001 közötti időszak egészét, valamint a 2002. évi fejleményeket figyelembe véve a következő tendenciákat figyelték meg:

- a kapacitás az 1997. évi 18,8 tonnáról 2001-ben kis mértékben csökkent (18,2 millió tonnára), és 2002-ben is 18,2 millió tonna maradt,

- a termelés 1997 és 2002 között 8 %-kal, 12,6 millió tonnára nőtt, 2002-ben pedig állandó maradt (12,5 millió tonna),

- a Közösségen belüli értékesítés 1997 és 2001 között 9 %-os növekedést mutatott, 2001-ben pedig elérte a 12,7 millió tonnát. Az értékesítés 2002-ben állandó maradt (12,8 millió tonna),

- a közösségi értékesítés egységára kis mértékben csökkent 1997-ben és 1998-ban, azt követően viszont a 2002-ben folyamatos emelkedett a 253 EUR/tonna egységárra, ami az 1997. évi árakhoz képest 5 %-kos általános növekedést jelent. Az árak 2002-ben további 2 %-kal, 258 EUR/tonnára emelkedtek,

- az átlagos importárak nem kínáltak alá a közösségi termék átlagárának sem 2001-ben (-3,4 %), sem pedig 2002-ben (-0,6 %),

- a közösségi értékesítés nettó nyeresége (százalékban kifejezve) 1997 és 2001 között 0,5 %-ról 3,5 %-ra nőtt, 2002-ben pedig tovább javult (4,6 %),

- a közösségi termelők piaci részesedése 1997 és 2001 között 96 %-ról 89 %-ra, 2002-ben pedig 88 %-ra csökkent.

Következtetés

(28) A közösségi termelők 1997 és 2001 ugyan között veszítettek piaci részesedésükből, az egész időszak tekintetében viszont a közösségi termelők helyzetének gazdasági mutatói nem jelzik azt, hogy az általános helyzetük jelentősen gyengült volna. A nyereségesség és a legtöbb mutató lényegében pozitív fejleményeket mutatott a legutóbbi időszakban. 2002-ben a közösségi termelők ismét veszítettek piaci részesedésükből, nyereségességük és a legtöbb mutató viszont javulást mutatott, tehát az általános helyzetük továbbra is pozitívan alakul.

(29) Bár jogos az az érvelés, hogy a behozatal váratlanul, jelentős mértékben nőtt, mivel azonban ez összességében nem hatott hátrányosan a közösségi termelők helyzetére, a 2001. évi kármutatók többsége pedig pozitívan alakult, s ez a tendencia 2002-ben is folytatódik, a Bizottság azt a következtetést vonta le, hogy a végleges védintézkedések bevezetésének alapfeltétele nem teljesül.

VÉGSŐ KÖVETKEZTETÉSEK

(30) A Bizottság úgy ítéli meg, hogy a fent említett indokok alapján a 9., 10. és 14. számú termék tekintetében nem teljesülnek a végleges védintézkedések bevezetésének feltételei.

(31) Ezért az említett termékek tekintetében meg kell szüntetni a védintézkedésekkel kapcsolatos eljárást. Az említett termékek tekintetében az ideiglenes intézkedések alapján fizetett kiegészítő vámokat vissza kell téríteni.

(32) Ez a rendelet nem sérti az 1695/2002/EK bizottsági rendelettel létrehozott utólagos felügyeleti rendszert, amely a 9., 10. és 14. számú termékre is vonatkozik,

ELFOGADTA EZT A RENDELETET:

1. cikk

A mellékletben részletesen ismertetett, 9., 10. és 14. számú termék tekintetében a védintézkedésekkel kapcsolatos eljárásokat megszüntetik.

2. cikk

Az 560/2002/EK bizottsági rendelettel [8] bevezetett ideiglenes védintézkedések alapján a mellékletben részletesen ismertetett, 9., 10. és 14. számú termékre kivetett kiegészítő vámok után befizetett összegeket a lehető legkorábban visszatérítik.

3. cikk

A tagállamok és a Bizottság szorosan együttműködnek e rendelet betartásának biztosítása érdekében.

4. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. január 27-én.

a Bizottság részéről

Pascal Lamy

a Bizottság tagja

[1] HL L 286., 2000.11.11., 1. o.

[2] HL L 349., 1994.12.31., 53. o.

[3] HL L 159., 1998.6.3., 1. o.

[4] HL L 67., 1994.3.10., 89. o.

[5] HL L 261., 2002.9.28., 1. o.

[6] HL L 261., 2002.9.28., 124. o.

[7] HL C 308., 2002.12.11., 37. o.

[8] HL L 85., 2002.3.28., 1. o.

--------------------------------------------------

MELLÉKLET

A termék száma | Termék | KN-kód |

9 | Síkhengerelt termékek | 72091899, 72101110, 72101190, 72101211, 72101219, 72101290, 72105010, 72105090, 72107031, 72109033, 72112351, 72121010, 72121091, 72121093, 72121099, 72124010, 72124095 |

10 | Négy oldalán hengerelt lemezek | 72085130, 72085150, 72085191, 72085199, 72085291, 72089010, 72089090, 72109031, 72254020, 72254050 és 72259910. |

14 | Egyszerű acélrudak | 72142000 és 72149910 |

--------------------------------------------------